Răzvan Lucescu a fost întrebat dacă e cel mai bun antrenor român al momentului şi nu a stat pe gânduri. Fostul selecţioner a specificat faptul că nu s-a gândit la aşa ceva, chiar dacă grecii l-au comparat recent cu Jose Mourinho.
„Mourinho al săracului” e expresia folosită de jurnaliştii eleni, care au vrut să puncteze astfel că Răzvan a reuşit să ia titlul cu PAOK, chiar dacă a avut un buget mai mic decât rivalele AEK, Olympiacos şi Panathinaikos.
Ce a răspuns Răzvan Lucescu când a fost întrebat dacă e cel mai bun antrenor român
„Doamne ferește! Nu m-am gândit la asta. Azi ești cel mai bun, mâine ești cel mai prost dacă pierzi. Cel mai important e să am în sufletul meu liniștea că mi-am făcut treaba bine. Și atunci eu sunt fericit. E singurul lucru care contează.
În primul rând, pentru că PAOK a avut un buget limitat. Apoi, am plecat la începutul sezonului trecut fără nicio speranță, cu o atmosferă negativă. În afară de meciurile de campionat am avut Conference până în sferturi, asta te seacă de toate energiile.
Pe parcursul play-off-ului, am jucat două cu Dinamo Zagreb, două cu Brugge, ne-au întins la maximum. Toate astea au contat”, a spus Lucescu, citat de digisport.ro.
Gigi Becali, impresionat de titlul uriaş câştigat de Răzvan Lucescu cu PAOK
Gigi Becali a fost extrem de impresionat de titlul câştigat de Răzvan Lucescu cu PAOK, duminică seară, după victoria magică de pe terenul rivalei Aris, 2-1. Patronul campioanei României nu s-a ferit de cuvinte şi a susţinut că fostul selecţioner ar putea fi mai mare antrenor decât celebrul său tată, Mircea Lucescu.
„Răzvan Lucescu, cu ce a făcut acum, e posibil să fie mai tare decât taică-su. Taică-su a făcut cu bani mulţi, el face cu bani puţini. Eu aşa cred. El a tot fost plecat, de la Rapid, nu puteai să îl iei.
Şi când a fost treaba cu Şumi… nu merge cu antrenori rapidişti la noi. Dinamovist mai poţi să iei, dar nu rapidist. Eu ce să mă gândesc? Am cel mai tare antrenor”, a spus Gigi Becali, citat de primasport.ro.
Totuşi, dacă privim numărul de titluri câştigate de cei doi, comparaţia făcută de Gigi Becali este una forţată. Mircea Lucescu are un total de 35 de trofee adjudecate, fiind în topul celor mai galonaţi tehnicieni din istoria fotbalului. De partea cealaltă, acesta a fost al zecelea trofeu pentru Răzvan Lucescu.
Cu Lucescu Jr pe bancă, PAOK a mai devenit campioană în Grecia în 2019. PAOK a mai cucerit titlul de două ori, în 1976 şi 1985.